Pittsburgh Pet Expo

Pittsburgh Pet Expo (հայերեն հնչողությամբ՝ Փիթսբուրգ փեթ էքսպո), ընտանի կենդանիների առուծախ կազմակերպելու նպատակով յուրաքանչյուր տարի աշնան կեսերին Փենսիլվանիա նահանգի Փիթսբուրգ քաղաքի գործարար թաղամասում՝ Դեյվիդ Լոուրենսի անվան կենտրոնում կազմակերպվող շոու, որն ունի եռօրյա տևողություն և անց է կացվում ծածկից դուրս գտնվող, շուրջ երկուսուկես ակր մակերեսով տարածքի վրա։ Դա Ամերիկայի Միացյալ Նահանգներում կազմակերպվող նմանատիպ շոուների շարքում հանդիսականների թվաքանակի առումով զբաղեցնում է երկրորդ տեղը. հանդիսատեսների թիվը հասնում է մոտավորապես 14 հազարի։ Փիթսբուրգյան այդ շոուն առաջին անգամ կազմակերպվել է 2004 թվականին և տարեցտարի ավելի ու ավելի լայն ճանաչում ու համբավ ձեռք բերել՝ որպես նմանատիպ առաջին ու լավագույն միջոցառումներից մեկը ԱՄՆ-ում։ Միջոցառումը լուսաբանվում է՝ իբրև ընտանի կենդանիների օլիմպիադա, որին ներգրավված է մրցավարների միջազգային ընկերակցությունը (International Judges Association (IJA), և ծրագրում ընդգրկված են «Փրկիր ինձ» (Rescue Me), ռոդեո, ձիավարժանք, ջրասուզման (Dock Diving) մրցումներ, տաքսաների մրցարշավ և այլ մրցաձևեր։

Շոուին սովորաբար մասնակցում են տեղացի և այլ վայրերից եկած առնվազն 250 կենդանատերեր, կենդանիների փրկության երեսունից ավելի խմբեր։ Ընտանի կենդանիներից զատ՝ ցուցադրվում են նրանց խնամքին առնչվող արտադրատեսակներ ու ծառայություններ, կազմակերպվում են զվարճալի խաղեր, փոքրիկ բեմականացումներ, իմպրովիզներ։ Շոուին մասնակցող կենդանիների մեջ շները մեծամասնություն են կազմում, սակայն հանդես են գալիս նաև բավականին շատ կատուներ, թռչուններ, մողոսներ ու այլ կենդանիներ։

Գլխավոր հովանավորները
Միջոցառումը երկար տարիներ հովանավորում են «Ընտանի կենդանիներին՝ առողջարար արտադրանք» ընկերությունը՝ Healthy Pet Products-ը և VCA Animal Hospitals ընկերությունը։

Լրատվությունը
Pittsburgh Pet Expo-ն անհրաժեշտ տեղեկատվությունը պատշաճ տեսքով ներկայացնում է համացանցում՝ Facebook-ի և Twitter-ի լրատվական հատուկ հարթակներում։

Ծանոթագրություններ 

Ընտանի կենդանիներ